b'\n_START_ARTICLE_\nTietojohtaminen\n_START_PARAGRAPH_\nTietojohtaminen on tieteenala, joka tutkii erilaisia tekniikoita ja k\xc3\xa4yt\xc3\xa4nt\xc3\xb6j\xc3\xa4, joiden mukaan tietoa hallinnoidaan, analysoidaan ja hy\xc3\xb6dynnet\xc3\xa4\xc3\xa4n organisaatiossa ja sen toiminnassa. Se on 1990-luvulla syntynyt ala, joka tarkastelee organisaatioissa olevan tiedon hy\xc3\xb6dynt\xc3\xa4mist\xc3\xa4 osana niiden toimintaa. Ala alkoi kehitty\xc3\xa4 tietoyhteiskuntakehityksen my\xc3\xb6t\xc3\xa4. Suurissa organisaatioissa havaittiin olevan runsaasti asiantuntijaosaamista, henkist\xc3\xa4 p\xc3\xa4\xc3\xa4omaa ja eksplisiittist\xc3\xa4 informaatiota, jonka tehokas hy\xc3\xb6dynt\xc3\xa4minen koettiin haasteelliseksi. Toisaalta tieto- ja viestint\xc3\xa4teknologian kehityksen my\xc3\xb6t\xc3\xa4 em. asioiden hallintaan alkoi synty\xc3\xa4 uudenlaisia ty\xc3\xb6kaluja. Lis\xc3\xa4ksi tarvittiin tietoa johtamisen k\xc3\xa4yt\xc3\xa4nn\xc3\xb6ist\xc3\xa4, joilla n\xc3\xa4ihin haasteisiin ja mahdollisuuksiin voitaisiin k\xc3\xa4yt\xc3\xa4nn\xc3\xb6ss\xc3\xa4 tarttua. _NEWLINE_Tietojohtamiselle ei ole vakiintunut viel\xc3\xa4 mit\xc3\xa4\xc3\xa4n tietty\xc3\xa4 t\xc3\xa4sm\xc3\xa4llist\xc3\xa4 m\xc3\xa4\xc3\xa4ritelm\xc3\xa4\xc3\xa4. Kyse onkin oikeastaan enemm\xc3\xa4n osaamisalueesta, n\xc3\xa4k\xc3\xb6kulmasta tai kattok\xc3\xa4sitteest\xc3\xa4, jonka alle voidaan sijoittaa monia kapeampia substanssialueita. N\xc3\xa4ist\xc3\xa4 tunnetuin lienee knowledge management, tiet\xc3\xa4myksenhallinta, jonka jotkut mielt\xc3\xa4v\xc3\xa4t samaksi asiaksi tietojohtamisen kanssa. Tiet\xc3\xa4myksenhallinnan fokus on kuitenkin p\xc3\xa4\xc3\xa4asiassa olemassa olevan tiedon jakamisessa asiantuntijoiden kesken, ja t\xc3\xa4m\xc3\xa4n ohella organisaatioissa on paljon muitakin haasteita. Liiketoimintatiedonhallinta (business intelligence) tarjoaa keinoja organisaation toimintaymp\xc3\xa4rist\xc3\xb6ss\xc3\xa4 (esim. teknologian tai markkinoiden kehitys) ja sen omissa j\xc3\xa4rjestelmiss\xc3\xa4 olevan informaation seurantaan ja analysointiin p\xc3\xa4\xc3\xa4t\xc3\xb6ksenteon tueksi. Aineettoman p\xc3\xa4\xc3\xa4oman johtaminen (intellectual capital management) auttaa strategista johtoa tunnistamaan organisaation t\xc3\xa4rkeimm\xc3\xa4t aineettomat resurssit (mm. osaamiset, kumppanuudet) ja kehitt\xc3\xa4m\xc3\xa4\xc3\xa4n niit\xc3\xa4 kohti strategisia tavoitteita. N\xc3\xa4iden esimerkkien lis\xc3\xa4ksi on olemassa viel\xc3\xa4 muitakin n\xc3\xa4k\xc3\xb6kulmia tiedon hy\xc3\xb6dynt\xc3\xa4miseen liiketoiminnassa, kuten sen muuttaminen uusiksi ideoiksi ja innovaatioiksi. T\xc3\xa4t\xc3\xa4 tutkimushaaraa kutsutaan my\xc3\xb6s innovaatiojohtamiseksi (innovation management)._NEWLINE_Er\xc3\xa4s keskeinen tietojohtamisen n\xc3\xa4k\xc3\xb6kulma liittyy yritysten tietohallintoon. T\xc3\xa4h\xc3\xa4n alueeseen kuuluu yrityksen k\xc3\xa4ytt\xc3\xa4mien tietoj\xc3\xa4rjestelmien ja ohjelmistojen hallinta ja kehitt\xc3\xa4minen tukemaan liiketoiminnallisia tavoitteita.\n_START_SECTION_\nTutkimusalueen m\xc3\xa4\xc3\xa4rittely\n_START_PARAGRAPH_\n"Tietojohtaminen muodostaa tutkimuksellisen viiteryhm\xc3\xa4n, joka muiden johtamistieteiden tavoin tarkastelee erilaisten organisaatioiden (yritysten, julkisen sektorin organisaatioiden sek\xc3\xa4 muiden instituutioiden ja j\xc3\xa4rjestelmien) toimintaan, johtamiseen ja kehitt\xc3\xa4miseen liittyvi\xc3\xa4 ilmi\xc3\xb6it\xc3\xa4. _NEWLINE_Tietojohtamisen lis\xc3\xa4arvo muihin johtamistieteisiin syntyy informaatioon ja tietoon liittyvien resurssien, prosessien ja teknologioiden roolien ymm\xc3\xa4rt\xc3\xa4misest\xc3\xa4 organisaation toiminnassa. Lis\xc3\xa4ksi tietojohtamisen tutkimus tuottaa k\xc3\xa4sitteit\xc3\xa4, malleja ja menetelmi\xc3\xa4, joilla organisaatioiden toimintaa voidaan edell\xc3\xa4 mainitusta n\xc3\xa4k\xc3\xb6kulmasta k\xc3\xa4yt\xc3\xa4nn\xc3\xb6ss\xc3\xa4 analysoida ja kehitt\xc3\xa4\xc3\xa4."\n_START_SECTION_\nTietojohtamisen opetus korkeakouluissa\n_START_PARAGRAPH_\nTietojohtaminen on oppiaine tai koulutusala, jota opetetaan monissa yliopistoissa. Esimerkiksi Tampereen teknillisess\xc3\xa4 yliopistossa TTY  on tietojohtamisen koulutusohjelma. Oppiaineena tietojohtaminen sijoittuu johtamistieteiden ja tietotekniikan v\xc3\xa4liin. My\xc3\xb6s Lappeenrannan teknillisess\xc3\xa4 yliopistossa ja Aalto-yliopistossa on tarjolla tietojohtamisen opetusta. Tampereen ammattikorkeakoulussa on kaksi vaihtoehtoista  tietojohtamisen virtuaalikurssia, "Tietojohtaminen ja muutoksen hallinta" ja "Innovaatiot ja muutoksen hallinta".\n_START_SECTION_\nTietojohtamisen tutkimus maailmalla\n_START_PARAGRAPH_\nTietojohtamisen tutkimus on maailmalla aktiivista. Termin\xc3\xa4 tietojohtaminen on hieman ongelmallinen, eik\xc3\xa4 esimerkiksi englannin kielest\xc3\xa4 l\xc3\xb6ydy sille suoraa vastinetta (termi on samalla tapaa laaja kattok\xc3\xa4site kuin esimerkiksi tuotantotalous, joka koostuu monista aloista). Tietojohtamisen kansainv\xc3\xa4linen tutkimus hajaantuu tutkimussuunntauksiin, joita ovat mm. informaation hallinta (information management), tiet\xc3\xa4myksen hallinta (knowledge management), aineeton p\xc3\xa4\xc3\xa4oma ja sen johtaminen (intellectual capital, intellectual capital management) ja liiketoimintatiedon hallinta (business intelligence) . N\xc3\xa4ille kaikille on omia kansainv\xc3\xa4lisi\xc3\xa4 konferenssejaan ja tieteellisi\xc3\xa4 lehti\xc3\xa4. N\xc3\xa4iden erikoisalojen lis\xc3\xa4ksi tietojohtamisen tutkimusta tehd\xc3\xa4\xc3\xa4n osana esimerkiksi strategisen johtamisen, laskentatoimen, henkil\xc3\xb6st\xc3\xb6johtamisen, markkinnoinnin, tietotekniikan tai tietoj\xc3\xa4rjestelm\xc3\xa4tieteen tutkimusta, er\xc3\xa4\xc3\xa4n\xc3\xa4 n\xc3\xa4k\xc3\xb6kulmana.\n_START_SECTION_\nTietojohtamisen peruslukemista\n_START_PARAGRAPH_\nAlvesson, M. 2004. Knowledge Work and Knowledge-Intensive Firms. Oxford University Press. USA. _NEWLINE__NEWLINE_Choo, C. W., 1998. Knowing organization: how organizations use information to construct meaning, create knowledge and make decisions. New York. Oxford University Press. _NEWLINE__NEWLINE_Davenport, T. H. & Prusak, L., 1998. Working Knowledge. Boston. Harvard Business School. _NEWLINE__NEWLINE_Gr\xc3\xb6nroos, Mauri, 2004. The Dynamics of Knowledge and Networks, Transatlanta _NEWLINE__NEWLINE_Laihonen, H., Hannula, M., Helander, N., Ilvonen, I., Jussila, J., Kukko, M., K\xc3\xa4rkk\xc3\xa4inen, H., L\xc3\xb6nnqvist, A., Myll\xc3\xa4rniemi, J., Pekkola, S., Virtanen, P., Vuori, V. & Yliniemi, T. (2013) Tietojohtaminen, Juvenes Print. Tampere._NEWLINE__NEWLINE_Newell, S., Robertson, M., Scarbrough, H., Swan, J., 2007. Managing Knowledge Work and Innovation. Palgrave Macmillan._NEWLINE__NEWLINE_Nonaka, I. & Takeuchi, H., 1995. The knowledge-creating company: how Japanese companies create the dynamics of innovation. New York. Oxford University Press. _NEWLINE__NEWLINE_St\xc3\xa5hle, P. & Gr\xc3\xb6nroos, M., 1999. Knowledge management tietop\xc3\xa4\xc3\xa4oma yrityksen kilpailutekij\xc3\xa4n\xc3\xa4. Helsinki. WSOY.'